Bugun, 21 fevral kuni Qohiradagi «Al-Ittihodiya» saroyida rasmiy tashrif bilan Misr Arab Respublikasida bo‘lib turgan O‘zbekiston prezidenti Shavkat Mirziyoyevni tantanali kutib olish marosimi bo‘lib o‘tdi. Saroy oldidagi maydonda oliy martabali mehmon sharafiga faxriy qorovul saf tortdi. Misr prezidenti Abdulfattoh as-Sisi O‘zbekiston rahbarini samimiy qarshi olib, maxsus shohsupaga taklif etdi. Harbiy orkestr ijrosida ikki mamlakat milliy madhiyalari yangradi. So‘ng davlat rahbarlari faxriy qorovul safi oldidan o‘tib, rasmiy delegatsiyalar a’zolarini qutladilar. Birgalikda suratga tushishdan so‘ng ikki tomonlama oliy darajadagi muzokaralar boshlandi.